**Pirmų - trečių metų doktorantai**

1. **Titulinėje skaidrėje** turi būti nurodyta: Studijų kryptis, laboratorija kurioje vykdoma doktorantūra, doktoranto (-ės) vardas ir pavardė, vadovas (-ė), jeigu yra konsultantas (-ė), darbo pavadinimas, doktorantūros metai. (1 skaidrė).
2. **Įvadas.** Pristatymo pradžioje trumpai supažindinama su tyrimo objektu, pristatomas darbo aktualumas, problematika, reikšmė. Jeigu reikia, pristatomos iškeltos tyrimo hipotezės. (1 skaidrė).
3. **Darbo tikslas ir uždaviniai.** Doktorantas (-ė) turi nurodyti, koks yra jo/jos disertacijos tikslas ir šiam tikslui pasiekti iškelti uždaviniai. (1 skaidrė).
4. **Medžiaga ir metodai.** Pristatoma kiek surinkta medžiagos, kiek iš surinktos medžiagos ištirta ir kokiais metodais medžiaga analizuota einamaisiais metais. Trumpai pristatoma, kokie dar metodai bus naudojami doktorantūros studijų metu. (ne daugiau nei 2 skaidrės).
5. **Rezultatai.** Trumpai pristatomi pagrindiniai einamųjų metų gauti rezultatai. Būtina nurodyti, kurie iš atliktų tyrimų ir pristatomų rezultatų buvo gauti ne doktoranto (-ės). Pristatant rezultatus pateikti ne vien tik skaičius, bet juos labai trumpai ir aiškiai aptarti jų esmę regioniniame/tematiniame kontekste. (ne daugiau nei 3 skaidrės).
6. **Studijų planas, egzaminai, stažuotės.** Trumpai pristatoma, ar laikomasi studijų plano, informuojama apie žymesnius pakitimus ir ar su pakitimais sutinka darbo vadovas. Nurodoma, kada pagal studijų planą numatyta išlaikyti egzaminus. Pateikiama, kokie egzaminai jau išlaikyti ir kokie įvertinimai gauti. Nurodoma kada ir kur numatytos stažuotės. Jeigu doktorantas (-ė) stažavosi, pateikiama stažuotės trukmė, vieta, trumpai kas buvo tobulinama stažuotės metu. (1 skaidrė).
7. **Mokslinė produkcija: Publikacijos ir Konferencijos.** Pateikiamas doktorantūros tema pateiktų, priimtų ir/ar išspausdintų mokslinių publikacijų sąrašas. Nurodoma „Clarivate Analytics Web of Science“ duomenų bazės žurnalo kvartilė ir doktoranto (-ės) indėlis į publikaciją. Pateikiamas doktorantūros tema sudalyvautų konferencijų sąrašas, aiškiai įvardinant stendinis ar žodinis pranešimas, doktorantas (-ė) pagrindinis (-ė) pranešėjas (-a) ar pranešimo bendraautorius (-ė). (1 skaidrė).
8. **Kita svarbi informacija.** Jeigu reikia, pristatomi kiti svarbūs pasiekimai, gautas finansavimas, mokslo populiarinimo veikla, mokymai, kiti svarbūs aspektai, kuriuos reikia paminėti ir kt. (1 skaidrė).
9. **Ačiū už dėmesį.** Nurodoma doktoranto (-ės) kontaktinė informacija. (1 skaidrė).

**Ketvirtų metų doktorantai**

1. **Titulinėje skaidrėje** turi būti nurodyta: Studijų kryptis, laboratorija kurioje vykdoma doktorantūra, doktoranto (-ės) vardas ir pavardė, vadovas (-ė), jeigu yra konsultantas (-ė), darbo pavadinimas, doktorantūros metai. (1 skaidrė).
2. **Įvadas.** Pristatymo pradžioje trumpai supažindinama su tyrimo objektu, pristatomas darbo aktualumas, problematika, reikšmė. (ne daugiau nei 2 skaidrės).
3. **Darbo tikslas ir uždaviniai.** Doktorantas (-ė) turi nurodyti, koks yra jo/jos disertacijos tikslas ir šiam tikslui pasiekti iškelti uždaviniai. (1 skaidrė).
4. **Ginamieji teiginiai.** Nurodomi disertacijos ginamieji teiginiai. (1 skaidrė).
5. **Darbo naujumas**. Pateikiamas darbo mokslinis naujumas. (1 skaidrė).
6. **Medžiaga ir metodai**. Pristatoma ištirta medžiaga ir naudoti tyrimo metodai visu doktorantūros laikotarpiu. (ne daugiau nei 3 skaidrės).
7. **Rezultatai.** Struktūrizuotai (pagal darbo uždavinius, tyrimo objektus ir naudotus metodus) pateikiami pagrindiniai tyrimų rezultatai, gauti visu doktorantūros tyrimų laikotarpiu. Jei dalis rezultatų gauti ne doktoranto (-ės) – tai aiškiai nurodoma. Pristatant rezultatus pateikti ne vien tik skaičius, bet juos labai trumpai ir aiškiai aptarti jų esmę regioniniame/tematiniame kontekste. (ne daugiau nei 5 skaidrės ).
8. **Išvados.** Pateikiamos pagal darbo uždavinius suformuotos išvados. (1 skaidrė).
9. **Mokslinė ir praktinė darbo reikšmė.** Pateikiama atliktų tyrimų bei gautų rezultatų reikšmė anksčiau atliktų tyrimų kontekste, bei jų įtaka ateities tyrimams. Tęstinių tyrimų poreikis ir perspektyvos. Trumpai pristatoma taikomoji atliktų tyrimų reikšmė – pritaikomumas ūkyje/versle/gamtos apsaugoje ir kt. Jei suformuluotos – pateikiamos rekomendacijos (1 skaidrė).
10. **Egzaminai, stažuotės.** Nurodoma informacija apie išlaikytus egzaminus, dalykų kreditus, gautus įvertinimus. Jeigu doktorantas (-ė) buvo stažuotėje, nurodoma, stažuotės (-čių) trukmė, vieta, trumpa informacija apie tai, kas buvo atliekama stažuotės metu. (1 skaidrė).
11. **Mokslinė produkcija: Publikacijos ir Konferencijos.** Pateikiamas doktorantūros tema pateiktų, priimtų ir/ar išspausdintų mokslinių publikacijų sąrašas. Nurodoma „Clarivate Analytics Web of Science“ duomenų bazės žurnalo kvartilė ir doktoranto (-ės) indėlis į publikaciją. Pateikiamas doktorantūros tema sudalyvautų konferencijų sąrašas, aiškiai įvardinant stendinis ar žodinis pranešimas, doktorantas (-ė) pagrindinis (-ė) pranešėjas (-a) ar pranešimo bendraautorius (-ė). (ne daugiau nei 2 skaidrės)
12. **Disertacijos parengtumas.** Informuojama kada planuojama priešgyna/disertacijos gynimas, ko dar trūksta, kad disertacija būtų pilnai parengta ir sėkmingai apginta. Jeigu reikia, pristatomi kiti svarbūs pasiekimai, gautas finansavimas, mokslo populiarinimo veikla, mokymai, kiti svarbūs aspektai, kuriuos reikia paminėti. (1 skaidrė).
13. **Ačiū už dėmesį.** Nurodoma doktoranto (-ės) kontaktinė informacija. (1 skaidrė).

**Bendri reikalavimai pristatymams**

* I-III metų doktorantai atsiskaito už einamuosius studijų metus, IV metų doktorantai – už visą studijų laikotarpį.
* Prezentacijas rekomenduojama rengti pagal GTC mokslinio sekretoriaus pateiktą šabloną.
* Doktorantas (-ė) privalo neviršyti pristatymui skirto laiko. I-III metų doktorantai – **10 min,** IV metų doktorantai – **15 min.** Likus 2 minutėms iki pristatymui skirto laiko pabaigos, moderatorius (-ė) apie tai informuos pranešėją. Viršijus pristatymui skirtą laiką, pranešėjas (-a) bus stabdomas (-a). Klausimams skiriama iki 5 minučių.
* Pristatymo skaidrių demonstravimui rekomenduojama rinktis .ppt ar .pdf formatus. Skaidrės turi būti numeruojamos.
* Teksto šriftas skaidrėse turi būti ne mažesnis nei 24 pt. (išskyrus lenteles ir grafikus, kur šrifto dydis gali būti mažesnis, tačiau lengvai įskaitomas). Teksto spalva – juoda.
* Rezultatų pristatymui rekomenduojama naudoti ne tik tekstą, bet ir lenteles, grafikus, paveikslus, kitas iliustracijas. Jos turėtų būti aiškiai suprantamos ir nedviprasmiškos, venkite smulkių grafinių detalių.
* Paveikslai, iliustracijos ir lentelės metodikos ir rezultatų skyriuje turi būti numeruojamos.
* Jeigu pristatymo vizualizavimui naudojamos ne autoriaus parengtos iliustracijos, jos turi būti cituojamos.
* Vengti „tekstinių“ skaidrių. Nepertraukiamas tekstas skaidrėje neturi viršyti 2-3 sakinių.
* Lakoniškas ir aiškus tekstas turi būti struktūrizuotas punktais - venkite ištisinio, nestruktūrizuoto teksto.
* Skaidrėse pateikiamas tekstas (darbo uždaviniai, ginamieji teiginiai, išvados ir kt.) neturėtų būti skaitomas pažodžiui.
* Svarbias teksto vietas galite paryškinti („bold“ funkcija) ar saikingai naudoti kitą teksto spalvą.
* Tekste naudojamos santrumpos turi būti paaiškintos.